የኢትዮጵያ ቱሪዝም ድርጅት የመዋቅርና የአሠራር ለውጥ ሊያደርግ ነው
በውዝግብ ሲታመስ የቆየው የኢትዮጵያ ቱሪዝም ድርጅት አዲስ ኃላፊዎች ከተሾሙለት በኋላ፣ ሥራውን በአግባቡ ለመሥራት የሚያስችለው የመዋቅር ለውጥ ለማድረግና ኢትዮጵያን በዓለም የቱሪዝም ገበያ በተሻለ መንገድ ለማስተዋወቅ የሚያስችለውን ሥራ በማከናወን ላይ እንደሆነ ታወቀ፡፡የኢትዮጵያ ቱሪዝም ድርጅትን በምክትል ዳይሬክተርነት እንዲመሩ ከአንድ ወር በፊት በጠቅላይ ሚኒስትር ዓብይ አህመድ (ዶ/ር) የተሾሙት አቶ ሰርፀ ፍሬስብሃት ለሪፖርተር እንደተናገሩት ኢትዮጵያ ረዥም ታሪክ፣ በርካታ ታሪካዊ ሥፍራዎችና ባህላዊ እሴቶች ቢኖሯትም በአግባቡ ባለመተዋወቁ ምክንያት ከዘርፉ ማግኘት የሚገባትን ጥቅም ሳታገኝ ቆይታለች፡፡ አዲሱ ማኔጅመንት ድርጅቱ በአግባቡ ሥራውን ማከናወን ያላስቻሉትን ነገሮች እያጠና መሆኑን የገለጹት አቶ ሰርፀ፣ መዋቅሩ ተጠንቶ እንደገና እንዲዋቀር እንደሚደረግ ተናግረዋል፡፡ ‹‹ድርጅቱ የሚጠበቅበትን ሥራ እንዳይሠራ ካደረጉት ምክንያቶች አንዱ የመዋቅር ጉዳይ ነው፡፡ ከፍተኛ ባለሙያዎችን ይዘን የመዋቅር ጥናት እያጠናን ነው፤›› ብለዋል፡፡በቱሪዝም ዘርፍ የፖሊሲ ጉዳዮችም መታየት እንደሚኖርባቸው ገልጸዋል፡፡ ኢትዮጵያ የሰው ዘርና የቡና መገኛ መሆኗ ምድረ ቀደምት በሚለው መለያ ከፍ ተደርጎ መተዋወቅ እንደሚኖርበት የገለጹት አቶ ሰርፀ፣ እስካሁን ኢትዮጵያን በዓለም የቱሪዝም ገበያ ለማስተዋወቅ ጥቅም ላይ የዋሉ አሠራሮች መፈተሽ እንደሚኖርባቸው ተናግረዋል፡፡ ‹‹ምን ዓይነት አሠራር ስንከተል እንደቆየን ፈትሸን በፈጠራ የታገዘ ዘመናዊ የማስተዋወቅ መርሐ ግብር ነድፈን ተግባራዊ ማድረግ ይጠበቅብናል፤›› ብለዋል፡፡ዓለም አቀፍ ተቀባይነት ካላቸው እንደ ሲኤንኤን ካሉ የሚዲያ ተቋማት፣ ዓለም አቀፍ የቱሪዝም አስተዋዋቂዎችና አስጎብኚ ድርጅቶች ጋር ተባብሮ መሥራት እንደሚያስፈልግ ገልጸው፣ ይህም ከፍተኛ በጀት እንደሚጠይቅ ጠቁመዋል፡፡ የቱሪስቶች ፍላጎት እየተቀየረ እንደመጣ የገለጹት አቶ ሰርፀ፣ ቱሪስቶች ከታሪካዊ ቅርሶች ጎን ለጎን ሰብዓዊ ክንዋኔዎችን ማየት እንደሚፈልጉ አስረድተዋል፡፡ ‹‹ከታሪካዊ ቅርሶቻችን ጎን ባህላዊ የኪነ ጥበብ እንቅስቃሴዎችን መፍጠር ያስፈልጋል፡፡ ሰብዓዊ እንቅስቃሴ በሌለበት ቅርሶችን ብቻ ሊጎበኝ የሚመጣ ቱሪስት ቁጥር አነስተኛ ነው፤›› ብለዋል፡፡እንደ ጥምቀትና ደመራ ያሉ ባህላዊ ክንዋኔዎች ከተፈጥሮና ከታሪካዊ ቅርሶች ጋር በማዛመድ በስፋት ሊሠራባቸው እንደሚገባ ጠቁመዋል፡፡ ለአገር ውስጥ ቱሪዝም ትልቅ ትኩረት ሊሰጠው እንደሚገባ የገለጹት አቶ ሰርፀ፣ በውጭ የሚኖሩ ኢትዮጵያውያንና ትውልደ ኢትዮጵያውያን በአገራቸው የቱሪዝም ዘርፍ የሚሳተፉበት መርሐ ግብር እየተቀረፀ እንደሆነ ተናግረዋል፡፡ ‹‹ጠቅላይ ሚኒስትር ዓብይ አህመድ እንዳሉት እያንዳንዱ በውጭ የሚኖር ኢትዮጵያዊ ጓደኞቹንና የሥራ ባልደረቦቹን እያሳመነ ወደ ኢትዮጵያ ለጉበኝት እንዲመጡ ቢያደርግ፣ ከፍተኛ ቁጥር ያለው ቱሪስት ማስጎብኘት ይቻላል፡፡ እያንዳንዱ ኢትዮጵያዊ አገሩን እንደ አምባሳደር ሆኖ የሚያስተዋውቅበት፣ ለዚህም ማበረታቻ የሚያገኝበት አሠራር እየነደፍን ነው፡፡ ሥራው ሲጠናቀቅ ራሱን በቻለ መድረክ ለሕዝብ ይፋ እናደርጋለን፤›› ብለዋል፡፡ኢትዮጵያ ለዓለም ያበረከተችው ቡናን በስፋት ለማስተዋወቅ ከኢትዮጵያ አየር መንገድ ጋር በመተባበር እየተሠራ እንደሆነ ገልጸዋል፡፡ ኢትዮጵያ የቡና መገኛ መሆኗን ከፍ አድርጎ ማስተዋወቅ እንደሚያስፈልግ ገልጸው፣ የቱሪስቶች መግቢያ በር በሆነው በአዲስ አበባ ቦሌ ዓለም አቀፍ ኤርፖርት የባህላዊ የቡና አፈላል የሚተዋወቅበትና ቱሪስቶች የኢትዮጵያን ቡና ቀምሰው የሚገቡበት ሥፍራ ለማዘጋጀት ከኢትዮጵያ አየር መንገድ ጋር በጋራ እየተሠራ እንደሆነ ጠቁመዋል፡፡የኢትዮጵያ አየር መንገድ፣ የኢትዮጵያ ቱሪዝም ድርጅት፣ የኢትዮጵያ ቡናና ሻይ ባለሥልጣንና የኢትዮጵያ ቡና ላኪዎች ማኅበር በመተባበር ዓለም አቀፍ የቡና ቀን የቡና መገኛ በሆነችው ኢትዮጵያ በኅዳር 2011 ዓ.ም. ለማክበር ዝግጅት መጀመራቸውን ሰሞኑን ይፋ አድርገዋል፡፡